b'\n_START_ARTICLE_\nMik Soss\n_START_SECTION_\n\xc5\xbdivljenje\n_START_PARAGRAPH_\nMik Soss se je rodil kot Nikolaj Soss 7. januarja 1929 v ljubljanski trgovski dru\xc5\xbeini. Imel je dva mlaj\xc5\xa1a brata. Karel, imenovan Ati, je postal znan d\xc5\xbeezovski glasbenik in klarinetist, drugi brat je bil Jurij, ki se je z glasbo in igranjem na diatoni\xc4\x8dno harmoniko ukvarjal le ljubiteljsko. Star\xc5\xa1a sta \xc5\xbeelela, da bi postal zdravnik, vendar so vsi trije bratje Soss podedovali glasbeni talent po mami, ki je imela absoluten posluh in je igrala klavir. Mik je kon\xc4\x8dal srednjo glasbeno \xc5\xa1olo iz pozavne in nato hkrati \xc5\xa1tudiral ekonomijo in obiskoval glasbeno akademijo, kjer je diplomiral._NEWLINE_Bil je zelo talentiran, zato je \xc5\xbee s \xc5\xa1estnajstimi leti na povabilo Bojana Adami\xc4\x8da za\xc4\x8del sodelovati v Plesnem orkestru RTV Ljubljana (dana\xc5\xa1nji Big Band RTV Slovenija). Obenem je igral tudi pri takrat zelo uspe\xc5\xa1nem \xc5\xa1tudentskem ansamblu Veseli bera\xc4\x8di. Leta 1955 je za\xc4\x8del sodelovati z Ansamblom bratov Avsenik, od 1. januarja 1960\xc2\xa0 tudi poklicno, kar je isto\xc4\x8dasno storil tudi kitarist Lev Ponikvar. Bojan Adami\xc4\x8d je \xc5\xa1el obema na roko in jima polletni odpovedni rok skraj\xc5\xa1al na minimum. Mik Soss je bil vrhunski basist, ki \xc5\xa1e danes velja za pojem ritma, po katerem se zgledujejo glasbeniki, v ansamblu pa je bil tudi odgovoren za finance._NEWLINE_Aprila leta 1989 se je upokojil zaradi okvare sluha, najverjetneje pridobljene zaradi glasnega ozvo\xc4\x8denja. V pokoju se je pogosto predajal svoji drugi ljubezni poleg glasbe, jadranju. Imel je jadrnico, ki jo je poimenoval Golica. 6. aprila 2004 je umrl v hrva\xc5\xa1ki Reki, ko je padel z lestve med urejanjem svoje jadrnice za prodajo in se pri tem smrtno ponesre\xc4\x8dil.\n_START_SECTION_\nZlati abonma\n_START_PARAGRAPH_\nV Begunjah na Gorenjskem so med novembrom 2007 in aprilom 2008 izvedli Avsenikov zlati abonma, niz osmih koncertov, posve\xc4\x8denih \xc4\x8dlanom Ansambla bratov Avsenik iz najbolj slavnega obdobja ansambla. 4. koncert je bil posve\xc4\x8den Miku Sossu. Na koncertih so sodelovali najbolj znani slovenski narodnozabavni ansambli in njihovi gostje. Re\xc5\xbeiser Slavko Hren je s pomo\xc4\x8djo scenarista Gregorja Avsenika (sina Slavka Avsenika) zdru\xc5\xbeil posnetke s koncerta in arhivske glasbene posnetke v oddaje, ki so bile izdane na DVD-jih pri Zalo\xc5\xbebi kaset in plo\xc5\xa1\xc4\x8d RTV Slovenija. Zlati abonma je bil ponovno izveden med novembrom 2012 in majem 2013.'